钦定古今图书集成/明伦汇编/人事典/第089卷 > 性理会通 > 《论生死》
## 钦定古今图书集成/明伦汇编/人事典/第089卷 > 性理会通 > 《论生死》

程子曰：死生存亡，皆知所从来，胸中莹然无疑，止此
理尔。孔子言：“未知生，焉知死”，盖略言之，死之事，即生
是也，更无别理。

凡物参和交感则生，离散不和则死。

合而生，非来也；尽而死，非往也。然而精气归于天，形
魄归于地，谓之往，亦可矣。

“原始则足以知其终，反终则足以知其始”，死生之说，
如是而已矣。故以春为始而原之必有冬，以冬为终
而反之其必有春，死生者，其与是类也。

五峰胡氏曰：“物之生死，理也，理者万物之贞也。生聚
而可见则为有，死散而不可见则为无。见者，物之形
也，物之理则未尝有无也。”

《朱子》曰：“气聚则生，气散则死。”

问：“死生一理也。死而为鬼，犹生而为人也，但有去来
幽显之异耳。如一昼一夜，晦明虽异，而天理未尝变
也。”曰：“死者去而不来，其不变者只是理，非有一物常
在而不变也。”

问：“人死时，只当初禀得许多气，气尽则无否？”曰：“是。”曰：
“如此则与天地造化不相干。”曰：“死生有命，当初禀得
气时便定了。便是天地造化，只有许多气能保之，亦
可延。”

鲁斋许氏曰：“人生天地间，生死常有之理，岂能逃得，
却要寻个不死，宁有是理。”